text: Dobbeltdrab: Begge tiltalte dømt for drab
  26 august 2011 kl. 07.13
  Retten i Sønderborg har dømt både den 33-årige mand og hans 26-årige medtiltalte kammerat for dobbeltdrabet i Møgeltønder.  
  Et enigt nævningeting afgjorde fredag morgen sagen om drabene på den 68-årige Elke Ibsen Mamsen og hendes 42-årige søn Hans 'Lille-Hans' Mamsen. De blev begge kendt skyldige. Den 26-årige har ellers under sagen nægtet sig skyldig og forklarede, at han alene så på, mens den 33-årige førte kniven.
  
  Nævningene: Begge førte kniven 
  Nævningetinget har lyttet grundigt til den 33-åriges forklaring, der belastede hans kammerat. Han fortalte nemlig i retten, at den 26-årige i høj grad var med til at føre kniven i dobbeltdrabet i den lille by.
  
  Aftalte drabene 
  De to havde forudgående aftalt, at gøre noget ved de to. Angiveligt som hævn for at 'Lille-Hans' havde begået seksuelt overgreb på den 33-årige som barn. Og moderen for at presse den dengang kun 6 årige dreng til at holde mund med overgrebet.
  